Tórshavn, hin 25. mai 2023

**Grundgevingar fyri ætlaðu broytingunum í kunngerð nr. 80 frá 14. juni 2019 um stovnan og sjúkufyribyrgjandi rakstur (rakstrarkunngerðini)**

Hoyringarsvarini, ið vóru komin inn, tá hoyringarfreistin var farin, eru nú viðgjørd og hava verið til støðutakan. Yvirskipað er felags fyri innkomnu hoyringarsvarini, at hoyringarpartarnir sakna, at grundgivið verður fyri ætlaðu broytingunum.

Síðani er uppskotið broytt nakað og verður tískil sent til nýggja hoyring - hesaferð við grundgevingum.

**§ 2**

Mælt verður til, at ein allýsing av hugtakinum “aliøki” verðursett inn í § 2, sum nýtt nr. 9. Hóast hugtakið “aliøki” verður allýst í § 3, nr. 4 í kunngerð um tillutan av aliloyvum, so hevur landsdjóralæknin víst á, at málsviðgerðar- og eftirlitsfólk, ið hava tørv á at allýsa hugtakið í dagliga arbeiði sínum, bert nýta rakstarkunngerðina. Harvið er tørvur á eini allýsing av hugtakinum í rakstrarkunngerðini.

**§ 8**

Endamálið er at fáa inn aftur eina áseting um, at Heilsufrøðiliga starvsstovan kann geva undantak frá kravinum um at sóttreinsa inntaksvatn til sjóbúningarstøðir við at nýtt stk. 3 verður lagt afturat.

*“Stk. 3. Heilsufrøðiliga starvsstovan kann eftir váðameting geva undantaksloyvi frá kravinum í stk. 1 og 2.”*

Sum útgangsstøði er umráðandi, at inntaksvatn verður sóttreinsað. Tó er í serstøkum førum ikki proportionalitetur í at sóttreinsa inntaksvatnið í mun til virksemið annars. Hetta kann t.d. vera, tá laksur verður tikin úr áum til strúkingar til smolt at seta út aftur.

**§ 13**

Í § 13, stk. 2 og 3 verður “góðkenningarnummari” broytt til “skásetingarnummari”. Orsøkin er, at ein allýsing í rakstrarkunngerðini fyrr hevur verið “Skrásetingar/góðkenningarnummar”. Allýsingin í verandi kunngerð er í § 3, stk. 2, og umrøður bert skrásetingarnummar. Góðkenningarnummar er dottið burtur. Tískil er talan um eina rætting fyri greidleika skyld.

**§ 59**

Mælt verður til at ganga ynskinum hjá Havbúnaðarfelagnum á møti og gera broyting, soleiðis at tað ber til at flyta fisk á sjónum, soleiðis at fyrsta fasa er í einum fjørði og onnur fasa í øðrum fjørði.

Skotið verður upp at leggja eitt nýtt nummar 3 afturat í § 59 stk. 4.

*“3) Í sambandi við samskipan av rakstri á aliøkjum, har annað økið liggur ábært og hitt økið liggur meira vart, soleiðis at tað ber til at ala yngri fisk á einum øki til seinni aling á øðrum øki.”*

Eingin ivi er um, at tað, at fiskur ikki verður fluttur millum aliøki hevur stóran týdning í sjúkufyribyrging. Tað er umráðandi at halda fast í hesi meginreglu. Ætlanin við uppskotinum er at betra um møguleikarnar at brúka meira ábært øki at ala á. Talan kann vera um at hava fiskin á meira vardum øki fyrstu tíðina, eftir at hann er farin á sjógv, fyri síðan at flyta hann á meira ábært øki, ella brúka økið, sum er meira ábært í summarhálvuni og síðan flyta fiskin í eitt meira vart øki í vetrarhálvuni. Slík undantaksloyvi skulu bara veitast eftir, at neyv vandamálsgreining vísir, at vandin er lítil og eingin. Harafturat skulu krøv, sum annars eru til at seta fisk út, sum t.d. brakkleging, sjálvandi haldast.

Fyri greidleika er “ella” eisini sett í seinast í § 59, stk. 4, nr. 1 og nr. 2. Orsøkin er, at ætlanin við ásetingini var, at landsdjóralæknin skuldi hava heimild til at geva undantak til bæði brakklegging og kynsbótararbeiði, tó ikki endiliga bæði í senn. Við broytingini verður nágreinað, at talan ikki er um kumulativar treytir.

**§ 61**

Við atliti til møguleikan at ala í lokaðum eindum á sjónum, eigur mark ikki at vera álagt fyri fiskatættleika, soleiðis sum lokaðar eindir á landi heldur ikki eru tað.

Grundarlagið undir hesum er stýring av vatngóðsku o.s.fr.

Skotið verður tí upp, at í § 61, stk. 3, verður lagt afturat sum nýtt nummar:

*“4) Fiskur í lokaðum eindum á sjónum er undantikin krøvunum í nr. 1 – 3.”*

**§ 65**

“Í § 65 verður aftaná stk. 4 sum nýtt stk. sett:

*Stk. 5.* Landsdjóralæknin kann eftir eini váðameting stytta tíðarskeiðið fyri brakklegging fyri alibrúk ella rakstrareindir, nevnd í stk. 1, nr. 2, har fiskurin hevur verið á sjónum í í mesta lagi 12 mánaðir frá tí, at fyrsta smoltið er sett út til seinasti fiskurin er tikin.”

Tað hevur sera stóran týdning at økið liggur stilt við millumbilum, í hesum tíðarskeiði verður økið reinsað fyri dálkingarevni og smittuevni. Tey smittuevni, sum hava tørv á laksinum fyri at yvirliva og nørast, hvørva lutfalsiga skjótt úr økinum, meðan tey, sum kunnu yvirliva leingi í evjuni sum er undir nótunum kunnu verða verðandi í økinum, so leingi evjan er har. Av tí at evjan undir alibrúkum kann hava smittuevni í sær, er umráðandi at brakkleggingartíðarskeiðið er nóg langt til at minimera vandan fyri smittu.

At brakkleggingartíðarskeiðið júst skal vera tveir mánaðir, hevur sum so ikki nakað vísindaligt grundarlag. Royndirnar í Føroyum og Noregi hava víst, at 2 mánaðir hava góða ávirkan til at byrgja fyri smittu millum aliumfør.

Hugsast skal tó um, at tá brakkleggingartíðin uppá tveir mánaðir varð innførd, vóru aliumførini munandi longri enn tey eru nú, tí fiskurin, sum verður settur á sjógv, var munandi minni í stødd og útsetingarvindeygað var longri. Við tað, at fiskurin er styttri á sjónum í dag, vil eitt øki við tíðini liggja munandi meira brakk, enn tað gjørdi fyrr (eitt øki, har fiskurin er á sjónum í 12 mánaðir liggur brakk 10 ferðir uppá 12 ár, meðan har fiskurin er á sjónum í 18 mánaðir liggur økið brakk 7 ferðir uppá 12 ár).

Mælt verður tí til, at tað varliga verður latið upp fyri at stytta brakkleggingartíðina har fiskur er stutt á sjónum. Í eini vandameting eigur dentur at vera lagdur á, at har í setanini frammanundan hevur ikki verið økt fellið vegna sjúku ella av ókendari orsøk og aliøkið liggur at soleiðis fyri, at sera lítið av evju og smittuevni savnast á botninum undir nótinum.

**§ 72**

§ 72 verður broytt soleiðis, at galdandi § 72, stk. 4 og 5 verður strikað, og verandi stk. 6 verður broytt nakað, og verður eftir hetta stk. 4. Harvið er broytingin tvíbýtt.

Reglurnar í § 72, stk. 4 og 5, eru av tílíkum slag, at tær eru truplar at handhevja, fyri ikki at siga ómøguligar. Tað er vanligt, at fólk fiska eitt sindur í ymsum áum og vøtnum, og eftirlit verður ikki hildið við hesum. Við atliti at viðkomandi viðurskiftum; eitt nú vavi, smittuvanda og tí arbeiðsorku, eitt slíkt eftirlit hevði kravt, er tað ikki proportionalt at seta á stovn eftirlit við hesum virkseminum.

Tað verður ikki mett at hava stórvegis smittuvanda við sær, at krøvini verða slept, tí alistøðir á landi skulu sóttreinsa inntaksvatnið, umframt at tað frammanundan eru sett frástøðukrøv í mun til at fiska við alibrúk á sjónum. Harumframt hevur landsdjóralæknin sambært djórasjúkulógini heimild til at áseta avmarkandi tiltøk um talan verður um sjúkuútbrot, og um neyðugt kann landssdjóralæknin heilt banna at fiskað verður í økinum.

Kortini eigur at verða arbeitt við, hvussu á besta hátt kann fyribyrgjast at tráður, stivlar og onnur útgerð bera smittu við sær til Føroya. Reglur eru ásettar viðvíkjandi agni úr útlandinum.

Broytingin í § 72, stk. 4 er ein nágreining av, hvørja góðkenning talan er um, og eftir hvørji grein flutningsloyvi verður givið.

**§ 85**

Talan er um eina málsliga broyting fyri greidleika skyld.

**§ 86**

Revsiásetingarnar verða herdar í sambandi við brot á djóravælferðarlóggávuna.

**Til skjal 1**

Her er ein villa íkomin í sambandi við tilvísing. Mælt verður til at rætta hesa villuna í skjali 1, punkt A, nr. 6, litra e til: *“hvussu ætlanin er at fylgja við, stýra og skráseta tey í skjali 2, undir J nevndu tøl.”*